google/wiki40b huggingface dataset:
Oribe Peralta

Landslaget

Peralta ble olympisk mester i fotball under OL-2012 i London. Han var med på det mexicanske laget som vant fotballturneringen for menn foran Brasil og Sør-Korea. Mexico vant to kamper og spilte én uavgjort i det innledende gruppespillet og vant sin gruppe. I kvartfinalen beseiret de Senegal med 4–2, og i semifinalen ble det seier med 3–1 over Japan. Finalen mot Brasil vant de med 2–1. 
Peralta var også med på det mexicanske laget som vant fotballturneringen for menn i de Panamerikanske leker 2011 i Guadalajara i Mexico. De vant finalen mot Brasil med 4–3 etter straffer.
Han ble tatt ut i Mexicos tropp til FIFA Confederations Cup 2017 i Russland.
Han ble tatt ut i Mexicos tropp til VM i fotball 2018 i Russland.
Joseph Campbell

Helten og monomyten

Rollen til den mytologiske helt figurer i stor grad i Campbells komparative studier. I 1949 i Helten med mange ansikter introduserte Campbells begrepet monomyte, et begrep som var inspirert fra hans studier av den irske forfatteren James Joyce, og som kartla en del arketypiske mønstre som Campbell mente å gjenkjenne. Helter var viktige for Campbell etter de overbrakte universelle sannheter for ham om ens personlige erkjennelse og oversanselighet, ens rolle i samfunnet og relasjonene mellom de to.
Halffterobolbus

Utseende

Middelsstore, brede og hvelvede, rødlige tordivler.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Artene lever i Argentina .
Arnfinn Uthus

Karriere

Han har jobbet i Elverum kommune ved eiendomsavdelingen i en årrekke som virksomhetsleder. Han er også styremedlem i Namibiaforeningen.
Sphingini

Utseende

De er store, kraftige sommerfugler med slank, spoleformet kropp og smale vinger, som er meget raske flygere. Forvingene er oftest kamuflasjefarget i brunt og grått, men det finnes også mer fargerike arter. Bakvingene er gjerne mer fargerike.

Levevis

De henger gjerne på svirrende vinger foran blomster og suger nektar ved hjelp av den ofte meget lange sugesnabelen. I motsetning til mange andre svermere har denne gruppen ikke noen særlig tendens til å vandre. I Norge finnes det to arter, furusvermer (Sphinx pinastri) og ligustersvermer (Sphinx ligustri). Larvene lever på mange forskjellige urter, busker og trær.
Notocaulus

Utseende

Små, brunlige gjødselbiller, antenner og bein rødbrune eller gulaktige. Hodet er mye bredere enn langt, med et par butte tenner ved forkanten og litt vage, opphøyde kjøler. Pronotum er litt bredere enn langt, firkantet, med tre skarpe lengderibber i midten, grovt og spredt punktert. Dekkvingene er litt rundede, hver dekkvinge med fire skarpe, opphøyde lengderibber, mellom disse med rader av avlange punkter. Beina er forholdsvis korte og ikke særlig kraftige.

Levevis

Svært lite er kjent om biologien til denne slekten.

Utbredelse

Slekten er utbredt Afrika.
Hans Luihn

Krigstiden

Da krigen startet var Luihn aktiv i Arbeidernes ungdomsfylking, og styremedlem i Østensjø-laget i Østre Aker. Sammen med en annen AUFer, Kjell Kviberg fra Torshov-laget startet han i september 1941 Norges første trykte illegale avis, Avantgarden. Sommeren 1943 kom det imidlertid til brudd mellom de to, da Kviberg fulgte NKP og ble sentral i deres avisutgivelser.
Høsten 1943 startet Luihn avisen Svart på hvitt, som vinteren 1943 – 1944 ble en sentral illegal avis. Denne avisen utkom fram til okkupantene slo til mot de hemmelige avisene ved det såkalte «pressekrakket» i februar 1944.
Luihn gjorde noen forsøk på å føre Avantgarden videre, og var under denne opprullingen i Sverige for å skaffe utstyr til avisproduksjonen. Det endte med at et nummer ble trykt der og smuglet over grensa. Det ble imidlertid kommunistene som sto for utgivelsen av denne avisen de siste krigsårene.
Etter krigen la Luihn ned et stort arbeid for å samle informasjonen om den hemmelige pressa under okkupasjonen, og publiserte flere bøker om emnet.
Tønsberg Flyveklubb

Tønsberg Flyveklubb holder til på Jarlsberg flyplass, 4 kilometer nordvest for Tønsberg. Det er en aktiv flyklubb med for tiden tre fly, to Cessna 172SP (LN-TFK og LN-FTE) og en Tecnam 2002 JF (LN-TBG).
Tønsberg Flyveklubb er en av landets eldste flyklubber. Klubben ble stiftet den 18. mai 1937, og allerede den 4. juni samme år ble det første flystevnet avholdt på et av jordene til Jarlsberg hovedgård. Datidens beste flygere fra hele Europa deltok og programmet var meget omfattende. Senere ble dette jordet leid av Tønsberg Flyveklubb og dette var opptakten til flyplassen på Jarlsberg.
Klubben har hangar og klubbhus på Jarlsberg. Klubbens fly benyttes av medlemmene til tur- og skoleflyging. I tillegg opererer klubbens medlemmer flere privateide fly fra Jarlsberg. Klubben disponerer klubblokaler med god plass til sosiale aktiviteter samt kontorer og rom for undervisning og planlegging av flyturer.
Tønsberg Flyveklubb har ca. 70-80 aktive medlemmer. Foruten at klubbens medlemmer flyr tur- og skoleflyging blir det arrangert konkurranser i navigasjonsflyging og presisjonslandinger. En del av klubbens medlemmer deltar også i konkurranser i inn- og utland. Noen av klubbens medlemmer flyr mer avansert akrobatikk og oppvisning.
Medlemsmassen består av alt fra skoleungdom til yrkesflygere. Mange yrkesflygere har startet karrieren med et privatflysertifikat. Flyklubben har flere aktive instruktører som utdanner flygere fram til PPL-A.
Frederiksberg Ældre Kirkegård

Frederiksberg Ældre Kirkegård ligger ved Frederiksberg Have på Frederiksberg I København. Frederiksberg kirke ble innviet i 1734, og det eldste av den nåværende kirkegården kan dateres til 1732. Den er senere blitt utvidet flere ganger.
Kirkegårdskontoret ligger ved den tilhørende Solbjerg parkkirkegård og overfor Søndermark kirkegård.
Quachita gasskraftverk

Quachita gasskraftverk er et gasskraftverk i delstaten Louisiana i det sørlige USA. Det har en installert produksjonskapasitet på 816 MW, fordelt på 3 like store blokker / turbiner. Dette er delstatens femte største termiske kraftverk målt etter installert effekt. Operatør er et Cogentrix Energy Inc.
Anlegget ble bygget ut i årene 1995–2000. Brenselkilden er naturgass.
Chancheng

Chancheng (kinesisk: 禅城区, pinyin: Chánchéng Qū) er et bydistrikt i byprefekturet Foshan i provinsen Guangdong i Folkerepublikken Kina. Det har et areal på 153,69 km² og teller 580 000 innbyggere (2003). Med midlertidige innbyggere kommer befolkningen opp i ca. 960.000. Her er Foshans administrative sete.
Distriktet ligger på en relativt flat elveslette i Perleflodens delta. Mot øst, vest og nord ligger bydistriktet Nanhai, og i sør bydistriket Shunde.
En gren av undergrunnsbanen i nabobyen Guangzhou, provinshovedstaden, blir (2009) utbygd helt frem til Chancheng.
Kongsposten

Kongsposten var en av de illegale avisene som ble utgitt under den tyske okkupasjonen av Norge under andre verdenskrig. Den kom ut i Flekkefjord.
Kongsposten ble utgitt fra august til desember 1941, og var en stensilert avis. Utgivere var blant andre Ola Eide, Tor Njaa, Gudmund Seland, Johannes Seland og Gunvald Tomstad. Gruppa kunne distribuere den illegale avisen portofritt gjennom posten med Quislings «solmerke» på konvoluttene. På denne måten ble avisen sendt i posten fra Kristiansand.
Den spesielle forsendelsen ble mulig fordi Tomstad hadde meldt seg inn i NS for å dekke en illegal radiosender gruppa drev. I NS ble han utnevnt til propagandaleder for NS i Vest-Agder, og fikk dermed fri tilgang til postdistribusjon. Kongsposten ble til sluttet stanset fordi gruppa bak avisen måtte sikre driften av radiostajonen.
Av deltagerne i gruppa mistet Tor Njaa senere livet i tysk fangenskap.
Velanda

Velanda er et tettsted i Trollhättan kommune i Västra Götalands län i landskapet Västergötland i Sverige. Det ligger cirka åtte kilometer sør for Trollhättan. I 2010 hadde tettstedet 581 innbyggere.
Det kinesisk-sovjetiske bruddet

Det kinesisk-sovjetiske bruddet var en politisk-ideologisk konflikt mellom Folkerepublikken Kina og Sovjetunionen mellom 1960 og 1989. Konflikten skyldtes strid om lederskapet i den kommunistiske verden, de respektive statenes egeninteresser, og de ulike tolkningene av marxismen, nemlig maoisme og marxisme-leninisme.
I 1950- og 1960-årene handlet den ideologiske debatten mellom Kina og Sovjetunionen også om «fredelig sameksistens» med den kapitalistiske verden. Nikita Khrusjtsjov mente at dette var oppnåelig, mens Mao Zedong betraktet det som sovjetisk revisjonisme. Etter at Khrusjtsjov fordømte arven etter Josef Stalin i 1956, hardnet den ideologiske debatten til. I 1961 avviste Det kinesiske kommunistiske parti offisielt Sovjetunionens kommunistiske partis politikk som et produkt av «revisjonistiske forrædere».
Det kinesisk-sovjetiske brudd ble et vendepunkt i den kalde krigen. Splittelsen blir ofte ansett som en foranledning til Nixons besøk i Kina i 1972 og den påfølgende tilnærmingen mellom Kina og USA. Det samme gjelder den kinesisk-sovjetiske grensekonflikten i 1969, som markerer et bunnpunkt i forholdet mellom Kina og Sovjetunionen. USAs tilnærming til Kina var et ledd i Richard Nixons triangeldiplomati for å presse Sovjetunionen. En gradvis normalisering kom som følge av Maos død i 1976. To år senere ble firerbanden veltet av Deng Xiaoping, som ikke hadde den samme ideologiske aversjonen overfor Sovjetunionen.
Trichellipsis

Utbredelse

Slekten er utbredt på Ny-Caledonia.
FK Fotball

FK fotball er et norsk fotballradioprogram ledet av Aleksander Schau og Thomas Aune som gikk på NRK Radio fra 2003 til 2010. Programmet hadde en humoristisk undertone og rettet et skråblikk mot fotball; både mot norsk og europeisk toppfotball og mot lavere divisjoner i Norge og lite omtalte utenlandske serier. Programmet gikk på P3 og ble sendt på søndager, mellom kl 12 og 14. 
FK Fotball ble nedlagt fordi Aleksander Schau og Thomas Aune meldte overgang til TV 2, og deres Premier League sendinger fra høsten 2010. Siste FK Fotball-sendingen gikk av stabelen 14. november 2010. På TV2 leder Schau og Aune programmet FC Football.
Deletionpedia

Deletionpedia er en MediaWikibasert engelskspråklig nettside som inneholder slettede artikler fra engelsk Wikipedia. Deletionpedias versjon inneholder også mer informasjon om slettingen, som for eksempel hvorvidt artikkelen ble hurtigslettet eller hvor på Wikipedia man kan finne diskusjon rundt slettingen. Deletionpedia har samlet omtrent 64 000 artikler som ble slettet fra engelsk Wikipedia mellom februar og september 2008.
Det finnes også en lignende variant med samme navn, som inneholder artikler fra fransk, nederlandsk, tysk og svensk wikipedia.
Tyge Hvass

Utstillingsarkitektur

Hvass' virke lå i en årrekke innenfor utstillingsarkitekturen. Han var konduktør for Rosen på Danmarkspaviljongen på Verdensutstillingen i San Francisco i 1915 og konduktør for professor Kay Fisker ved oppføringen av den danske bygningen på Verdensutstillingen i Paris 1925, arkitekt for den danske utstillingen «Pressa» i Köln i 1927 og for den danske utstilling på Brooklyn Museum, New York 1928 samt for den danske bygningen på Verdensutstillingen i Barcelona i 1929, Antwerpen 1930, Brussel 1935, Paris 1937 og New York 1939. Han var også arkitekt for mange utstillinger i Danmark, bl.a. Landbrugets jubilæumsudstilling 1938 og »Skibet« 1949.

Utmerkelser

Hvass mottok Gerickes legat i 1907, K.A. Larssens legat i 1909, 1915 og 1925, Hors de concours ved Verdensutstillingen i Paris i 1925, Theophilus Hansens legat i 1929 og i 1938 fikk han Eckersbergmedaljen. Han ble utnevnt til æresborger i New York City i 1939. Hvass ble tildelt Dannebrogordenen.
Benzoharpiks

Benzoharpiks eller benzo er en harpiks som fremstilles i Sørøst-Asia fra sårede stammer hos flere arter i slekten Styrax. Den er løselig i sprit og anvendes som legemiddel, i røkelse og som fiksativ i parfyme. De vanligste typene er siambenzo som kommer fra Styrax tonkinens og inneholder benzosyre. Den billigere sumatrabenzo kommer fra Styrax benzoin og inneholder både benzosyre og kanelsyre. Benzoharpiks brukes også til å sette smak på mat og har E-nummer 906.
MbrFix

MbrFix er et fritt programvareverktøy for å redigere Master boot record (MBR) på Intel-baserte PC-er som kjører Microsoft Windows. Programmet kan sikkerhetskopiere, redigere og gjenopprette MBR samt legge inn manglende MBR. Programmet er utviklet av Kåre Smith.
Julius Schaub

Bakgrunn

Schaub hadde gått på folkeskole, apotekfagskole og handelsskole i München og tjenstgjorde innen saniteten under første verdenskrig, men mistet her begge bena i en fallulykke og ble tatt ut av aktiv tjeneste.
Den 10. oktober 1920 gikk han inn i NSDAP med medlemsnummer 81. I 1923 deltok han i ølkjellerkuppet, men flyktet etter at dette hadde slått feil mot Kärnten I Østerrike. Han ble imidlertid arrestert på grensen ved Salzburg og ble i mai 1924 dømt til et år og tre måneders fengsel, noe som gjorde at han senere ble tildelt Medaille zur Erinnerung an den 9. November 1923. I 1924 ble han medlem av Schutzstaffel med medlemsnummer 7.

I tjeneste for Hitler

Den 1. januar 1925 ble han ansatt privat av Hitler som hans personlige medarbeider, og kom i løpet av de neste 20 årene stadig nærmere ham, etter hvert også som hans personlige adjutant. Deres nære, personlige forhold kom blant annet till uttrykk da Hitler var Schaubs forlover ved Schaubs andre ekteskap.
Ved krigens slutt beordret Hitler Schaub til å brenne alle Hitlers personlige gjenstander i München og Obersalzberg. Han ble derfor beordret til å forlate Førerbunkeren, og forlot denne 22. april.

Etter krigen

Han ble arrestert av amerikanske tropper i nærheten av Berchtesgaden, og satt internert fram til 1949. Det ble ikke reist noen krigsforbrytersak mot ham, da det ikke kunne påvises at han hadde noen noen personlig rolle i krigsforbrytelser. Avnazifiseringsprogrammene hadde ingen virkning på ham, og han anklaget de som senere beklaget sin nasjonalsosialistiske fortid for å være «medløpere».
Schaub tilbrakte resten av livet som apoteker i München.
Supermakt

Supermakt er et begrep som ble brukt om USA og Sovjetunionen under den kalde krigen. Uttrykket spilte på at supermaktene lå så langt foran andre nasjoner med hensyn til militærmakt og politisk og militær innflytelse at de stilte i en klasse for seg selv.
Begrepet «supermakt» ble første gang benyttet i denne sammenhengen i 1930 i henhold til Oxford English Dictionary, men ble ikke primært brukt på USA og Sovjetunionen før den kalde krigen. Inntil 1920-tallet ble begrepet benyttet for å beskrive elektrifisering og utvikling av transportnett. Ordet kan også bli brukt om det britiske imperiet.
WarGames

Handling

David Lightman (Broderick) er en vanlig tenåring med en altoppslukende hobby, nemlig hans hjemmecomputer. Ved å bruke telefon kan han koble seg til hvilken som helst annen datamaskin i verden. Noe som blant annet innebærer at han endrer karakterene til venninnen sin. En dag kobler han seg tilfeldigvis inn på det amerikanske forsvarets dataanlegg og begynner å utforske et program kalt Joshua, som han tror er et spill. Han begynner å spille programmet, men det blir plutselig alvor når dette «spillet» viser seg å være et avansert program som er koblet opp til USA arsenal av atomvåpen. Da David aktiverer et spill som heter «Global atomkrig» begynner varsellampene i kontrollsenteret til det amerikanske forsvaret å lyse. Deres datamaskiner forteller at USA er i ferd med å utsettes for et atomangrep fra Sovjetunionen. David blir raskt huket inn av sikkerhetstjenesten, men klarer å flykte. Under flukten forsøker han å komme i kontakt med Joshuas skaper.

Økonomi

Filmen ble en stor publikumssuksess og spilte inn over 79 millioner dollar ved amerikanske kinoer alene. Produksjonkostnadene var på ca 12 millioner dollar.

Anmelderne

Den ble godt mottatt av anmelderne og har fått så mye som 93 % på Rotten Tomatoes. Roger Ebert gav den toppscore, mens Leonard Maltin nøyde seg med 2,5 av 4 stjerner.
De norske anmelderne var stor sett positive. VG gav terningkast seks, Aftenposten og Dagsavisen terningkast fire, mens Dagbladet gav tre. Anmelderen på nettstedet CINERAMA gav den terningkast fire i 1999 og skrev: «En klassiker, ja, men siden filmen for det meste handler om data, blir den fort umoderne. Emnet er fortsatt like spennende, men de fleste tiåringer vil nok rynke på nesa til denne "steinalder-filmen", og de litt eldre er kanskje for gamle, siden den hovedsakelig er rettet mot de yngre horder».

Priser

Den ble tildelt en Saturn Award (regi) og en BAFTA (lyd) og ble nominert til tre Oscar-priser.

Oppfølger

En oppfølger kalt WarGames: The Dead Code, kom i 2008. Den ble lansert rett på video og fikk liten oppmerksomhet.
Intramembranøs forbeining

Intramembranøs forbeining eller -ossififisering er en av to viktigste prosessene der fostere hos kjevemunner (alle virveldyr utenom de primitive kjeveløse fiskene) utvikler et skjelettsystem, systemet der rudimentært beinvev blir dannet. Intramembranøs ossifikasjon er også viktig for at beinbrudd skal kunne gro. Denne prosessen er også en forutsettning for dannelse av hudbein, slik som knoklene i skalletaket. I motsetting til endokondral ossifikasjon, som er den andre prosessen der beinvev blir dennet, er ikke brusk grunnlaget ved intramembranøs ossifikasjon.
Grunnkretser i Osen kommune

Grunnkretser i Osen kommune er delområder og grunnkretser som seksjonerer Osen kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Slaget om Eniwetok

Bakgrunn

Den amerikanske suksessen i slaget om Kwajalein var en av hendelsene som førte til invasjonen av Eniwetok. Kontroll over Eniwetok ville sørge for å gi amerikanerne en flybase og en havn til rådighet. Disse basene kunne bli brukt til å støtte og fortsette deres angrep på Marianene, som lå nordøst for Marshalløyene.
Øya hadde vært lett forsvart i 1943 – japanske styrker trodde at amerikanerne ville angripe de sørvestre Marshalløyene først. Imidlertid hadde forsvaret blitt styrket med Første amfibiske brigade i januar. Brigadens kommandør, generalmajor Yoshimi Nishida hadde sammen med førsteløytnant Ichikawa (9 type 95 lette stridsvogner) og hans Tank kompani/første amfibiske brigade, begynt å lage forsvarslinjer, men gjentatte luftangrep gjorde dette vanskelig. Og den lille koralløya betydde at et sterkt forsvar var umulig å få til.
Viseadmiral Raymond Spruance gikk foran med invasjonen i operasjon Hailstone, et massivt luft- og sjøangrep mot den japanske basen på Truk, som var en del av Karolinene. Dette raidet ødela 15 krigsskip og mer enn 250 fly. Eniwetok ble isolert mot støtte og forsyninger.

Slagets gang

Sjøbombarderingen av Eniwetok begynte den 17. februar, og 22. marineregiment, kommandert av oberst John T. Walker, landet på Engebi-øya på nordsiden av atollen klokken 08:44 den 18. februar. Det var liten motstand og øya var sikret i løpet av seks timer. Dokumenter som ble funnet oppga at det ville være lite forsvar på Eniwetok-øya, og følgelig var det bare litt bombardement før 106. infanteriregiment gikk i land den 19. februar. Imidlertid holdt de japanske soldatene gode posisjoner og amerikanerne ble stoppet av tung skyts fra automatvåpen. Øya var ikke sikret før 21. februar. 37 amerikanere ble drept, mens tallet på falne japanske soldater lå på mer enn 800.
Amerikanernes feil ble ikke repetert på Parry-øya. Slagskipene USS «Tennessee» og USS «Pennsylvania» og andre skip skjøt 900 tonn eksplosiver mot øya. Da 22. marineregiment gikk i land den 22. februar, var motstanden liten. Den 23. februar fikk de amerikanske marineinfanteristene også kontroll over de andre øyene som tilhørte Eniwetokatollen.

Ettervirkninger

Eniwetok kunne nå brukes av De forente staters marine i deres videre operasjoner i Stillehavet. Det fikk også en del betydning for deres forsyninger til og fra krigsområdet.
Utgift

En utgift er en forpliktet utbetaling som gjengjeldelse for ytelser man har mottatt. Der utgift er en forpliktelse til utbetaling, for eksempel i forbindelse med varekjøp til lager og anskaffelse av varige driftsmidler, blir denne varen først til en kostnad når den forbrukes. Varige driftsmidler gir kostnader i takt med slitasjen (avskrivninger). Utgifter påvirker aldri resultatregnskapet, i motsetning til kostnadene.
AFI's 100 Years…100 Movie Quotes

AFI's 100 Years…100 Movie Quotes er en liste over de 100 beste replikkene fra amerikanske spillefilmer ifølge det amerikanske filminstituttet (American Film Institute – AFI). Listen ble stemt fram i en undersøkelse blant 1500 filmkritikere, filmhistorikere og fagfolk fra filmbransjen. AFI lanserte en liste med tre kriterier som de stemmeberettigede måtte ta hensyn til når de skulle stemme. Det var til sammen 400 nominerte filmsitater.
Listen ble presentert 21. juni 2005 av det amerikanske filminstituttet i en CBS-sending produsert av Bob Gazzale. TV-sendingen het AFI's 100 Years... 100 Movie Quotes: America's Greatest Quips, Comebacks and Catchphrases, og skuespilleren Pierce Brosnan var programleder. Sendingen ble nominert til en Primetime Emmy Award for beste klipping. Rhett Butlers siste ord til Scarlett O'Hara i storfilmen Tatt av vinden («Frankly, my dear, I don't give a damn.») ble kåret til det beste filmsitatet. Dramafilmen Casablanca (1942) har seks replikker på listen, mens Tatt av vinden (1939) og Trollmannen fra Oz (1939) har tre replikker hver.
R.O.B.

Oppbygning og funksjon

R.O.B. virker ved at den mottar kommandoer via TV-skjermen. Mens hodet peker mot skjermen kan den flytte armene til venstre, høyre, opp og ned. Hendene kan klemme sammen slik at de kan manipulere deler festet til robotens sokkel. I spillet Gyromite holder og trykker R.O.B. på knappene på en vanlig spillkontroller. I Stack-Up må spilleren trykke en knapp på kontrolleren etter at R.O.B. er ferdig med en oppgave. Den opprinnelige Famicom Robot var hvit med rødbrune armer for å visuelt passe til Famicom. Den nordamerikanske R.O.B. fikk derfor to gråfarger for å passe til NES.

Opptredener i spill

R.O.B. har gjort cameoopptredener i flere spill, som for eksempel Kirby's Dream Land 3, WarioWare-serien, Star Fox-serien og F-Zero-serien. Han er også en skatt i spillet Pikmin 2. I Mario Kart DS og  Super Smash Bros. Brawl er R.O.B. en spillbar figur.
Marie Elisabeth Lüders

Liv og virke

Hun tilhørte en prøyssisk embedsmannsfamilie, og studerte nasjonaløkonomi ved universitetet i Berlin. I 1912 tok hun den samfunnsvitenskapelige doktorgraden som første kvinne i Tyskland. Hun grunnla en forening som fremmet kvinners håndverksutdannelse, og innehadde ledende funksjoner i sosialt arbeid og kvinnearbeid mellom 1912 og 1918.
Lüders ble medlem av det liberale Deutsche Demokratische Partei i november 1918, og i august 1919 ble hun medlem av Riksdagen, etter at hun rykket opp som følge av Friedrich Naumanns død. Fra 1920–1921 og 1924–1930 var hun medlem av den tyske Riksdagen, og gikk særlig inn for kvinners likestilling, for en bedring av situasjonen for de arbeidsledige, for beskyttelse av barn og unge og for reform av strafferetten.
I 1926 grunnla hun Deutscher Akademikerinnenbund sammen med Agnes von Zahn-Harnack og Margarete von Wrangell, og ledet det kvinnelige akademikerforbundet fra 1930.
Lüders fikk yrkes- og publikasjonsforbud av nasjonalsosialistene, og satt en stund i fengsel, men ble løslatt etter protester fra internasjonale kvinneorganisasjoner og medlemmer av det diplomatiske korps.
Etter krigen ble hun først medlem av LDPD og var kortvarig byråd for sosialvesen for partiet, men hoppet raskt av til Vest-Berlin og ble medlem av det høyreliberale FDP. Fra 1953 til 1961 var hun medlem av Forbundsdagen, og åpnet Forbundsdagen i 1953 og 1957 som alderspresident (eldste medlem). Hennes politiske virke konsentrerte seg også i Forbundsdagen om kvinnepolitiske temaer, selv om barn og unge også lå henne på hjerte.
Lüders var ugift og hadde en sønn (f. 1922), noe som i sin tid ble regnet som skandaløst.
Hun ble utnevnt til æresborger av Berlin i 1958. Marie-Elisabeth-Lüders-Haus ved Riksdagsbygningen er oppkalt etter henne.